สลากฯลงดาบผู้ค้าเกินราคา
สลากฯ กลับมาคุมเข้มขายเกินราคาอีกรอบ ทั้งสั่งตัดโควตารายย่อย ออกใบเตือนมูลนิธิปรับวันรับสลากใหม่ ปิดช่องรวมชุดขายแพง
1 ก.ย. 2559

สลากฯ กลับมาคุมเข้มขายเกินราคาอีกรอบ ทั้งสั่งตัดโควตารายย่อย ออกใบเตือนมูลนิธิปรับวันรับสลากใหม่ ปิดช่องรวมชุดขายแพง
พ.ท.หนุน ศันสนาคม กรรมการสลากกินแบ่งรัฐบาล เปิดเผยว่า ที่ประชุมคณะกรรมการเห็นชอบมาตรการแก้ไขปัญหาการขายสลากเกินราคา โดยสั่งยกเลิกสัญญาผู้ค้าสลากรายย่อย 152 ราย ถอนทะเบียนผู้จองซื้อสลากผ่านธนาคาร 13 ราย และออกใบเตือนองค์กร มูลนิธิอีก 35 ราย ที่ตรวจพบว่ามีการขายสลากเกินราคา โดยมูลนิธิจะออกใบเตือน 2 ครั้ง หากพบว่าสมาชิกที่รับสลากไปขายยังขายเกินราคาจะทยอยตัดโควตาของสมาชิกที่ได้ออกไป แต่จะให้โอกาสหาสมาชิกใหม่มารับโควตาเดิมแทนได้ แต่หากพบความผิดครบ 3 ครั้งจะตัดโควตาของสมาชิกที่ทำผิดแบบถาวร ต่างจากรายย่อยถ้าเจอครั้งแรกจะตัดโควตา หรือถอนทะเบียนและห้ามมารับโควตาจากสลากอีกต่อไป
อย่างไรก็ตาม ในวันที่ 13 ก.ย.นี้ สำนักงานสลากฯ จะเชิญมูลนิธิ สมาคม และองค์กรทั้ง 98 แห่งที่มีสลากเกิน 50 เล่ม มาลงนามในสัญญาคุณธรรม โดยทุกแห่งจะต้องควบคุมสมาชิกห้ามขายเกินราคา และต้องทำตามสัญญาที่สำนักงานสลากฯ กำหนดไว้อย่างเคร่งครัด
นอกจากนี้ จะปรับปรุงหลักเกณฑ์โครงการซื้อ-จองล่วงหน้าสลาก โดยทยอยลดสลากในระบบจองจำนวน 2.3 แสนเล่มลง เพราะทำให้ผู้ที่ได้รับโควตามีเวลารวมเล่มขายเกินราคามากกว่า และจะเพิ่มปริมาณสลากในระบบซื้อให้มากกว่า 1 แสนเล่ม เพราะสำรวจพบว่าผู้ค้ารายย่อยที่ได้โควตาคนละ 5 เล่มผ่านช่องนี้ เป็นผู้ค้าตัวจริงที่นำสลากไปขาย ส่วนผู้ค้าปลีกที่ไม่มีโควตา หากนำสลากไปขายเกินราคาจะมีโทษปรับสูงสุด 1 หมื่นบาท และจำคุก 1 เดือน หรือทั้งจำทั้งปรับ
ทั้งนี้ ยังได้ปรับลดวันจำหน่ายสลากจากเดิม 5 วัน เหลืองวดละ 3 วัน เริ่มตั้งแต่การจำหน่ายสลากงวดวันที่ 1 ต.ค.นี้ เพื่อลดเวลาในการรวมเล่ม และการจัดคละสลากด้วยระบบการพิมพ์ให้กับตัวแทนจำหน่าย และตรวจสอบการจำหน่ายสลากของตัวแทนจำหน่าย
พล.ต.ฉลองรัฐ นาคอาทิตย์ ผู้อำนวยการ สำนักงานสลากกินแบ่งรัฐบาล กล่าวถึงการออกสลากการกุศลตามมติคณะรัฐมนตรี (ครม.) ว่า สำนักงานสลากฯ อยู่ระหว่างการออกหลักเกณฑ์ คาดว่าจะเสนอให้คณะกรรมการพิจารณาได้ในเดือน พ.ย.นี้ ซึ่งตามมติ ครม.ให้ออกสลากการกุศลได้ไม่เกิน 11 ล้านคูู่ เมื่อรวมสลากกินแบ่งรัฐบาลแล้วจะต้องออกสลากไม่เกิน 60 ล้านคู่ต่องวดตามเดิม ส่วนหน่วยงานที่จะเสนอขอเงินรายได้จากการออกสลาก จะมีคณะกรรมการอีกชุดที่พิจารณา